Polisieman gevonnis vir moord op kollegaŉ Polisiebeampte is Woensdag in die hooggeregshof in Johannesburg gevonnis vir die moord op ŉ kollega. Moses Dlamini, woordvoerder van die onafhanklike polisie-ondersoekdirektoraat (Opod), sê konst. Benson Lwayiphi Lufele (35) is tot 18 jaar tronkstraf gevonnis vir moord en ses jaar vir poging tot moord. Lufele is in Desember skuldig bevind op die aanklagte teen hom. Lufele het kapt. Mtembeni Walter Sibisi (48) op 19 Augustus 2012 doodgeskiet terwyl hulle albei van diens af was. Lufele het met sy motor in Enoch Sontongastraat in Katlehong aan die Oos-Rand gery terwyl Sibisi en sy seun ook op dieselfde pad gery het. Die beamptes se voertuie het by ŉ kruising gebots waarna ŉ argument tussen die twee ontstaan het. Dlamini sê beide mans was onbewus dat hulle albei polisiebeamptes was. Lufele het Sibisi glo verskeie kere geskiet toe Sibisi sy motorsleutels probeer afneem het. Dlamini sê Sibisi is op die toneel dood verklaar.